Oktatási és Szociális Bizottság

Rettegi Attila elnök úrnak

Tisztelt Elnök Úr! Tisztelt Bizottság!

Csoportunk 22 taggal, /4 pártoló taggal/ és 15 önkéntes segítővel rendszeresen ill. esetenként az elmúlt évben **összesen 11.910** munkaórát dolgozott.

Az Önkormányzattal kötött megállapodás alapján az alábbi feladatokat végeztük el:

Hetente tartottunk ruhanemű és egyéb **adományosztást**./ könyvek, játékok, háztartási eszközök, esetenként bútorok is./

Ugyancsak hetente tartottunk **jogi**  és igény szerint : életmód, **rehabilitációs tanácsadást** is, amit összesen 348 segítségkérő vett igénybe.

Hétfőtől péntekig délelőttönként pedig **ügyeleti szolgálatot** láttunk el a máltai házban. A rászorulók és az adományozók rendszeresen éltek is ezzel telefonon vagy személyesen is.

A hagyományos karácsony előtti „Adni öröm” Spar akcióból összegyűlt tartós élelmiszert , édességet, gyümölcsöt ünnepség keretén belül osztottuk ki a Don Bosco Kultúrházban **500 családnak** ill. egyedülállónak. /Azoknak, akik betegségük, vagy egyéb korlátozottságuk miatt nem tudtak eljönni, házhoz vittük az ajándék csomagot. /

A**” Szombathely Szent Márton Városa” Jóléti Alapítványtól** 50 különösen nehéz helyzetű családnak juttattunk ünnepélyes keretek között gazdag tartalmú csomagot.

**Szociális és gyermekotthonokat** év közben ruhaneművel, játékkal támogattunk.

Az elmúlt év őszén **168.000 Ft értékben 300 láda / 1 láda =14 kg/** almát kaptunk az Országos Központtól, amiből az összes –megyén belüli – gyermek és idős, fogyatékos, pszichiátriai beteg otthonok, a Szombathelyi Nagycsaládos Egyesület és a Pálos Károly Szociális Szolgáltató Központ és Gyermekjóléti Szolgálat között osztottuk ki.

Változatlanul látogattuk a **kórházban és szociális otthonokban ill. a magányos, beteg egyedülálló** időseket saját otthonaikban 112 alkalommal.

Az ifjúsági csoport néhány tagja havi rendszerességgel bejárt **a pszichiátriai osztályra gitáros** éneklésre.

**Ápolást könnyítő eszközökkel** segítettünk azoknak, akik beteg hozzátartozóikat saját családjukban gondozták. / kerekesszék, szoba wc, mankó , állítható ágy- ez utóbbira nagy a kereslet évek óta, 35 család gondjain tudtunk ily módon enyhíteni./

Igény szerint **segítettünk egyedülálló idős személyeknek**./bevásárlás, gyógyszer, orvoshívás, beszélgetés, stb/ A beszélgetések miatt az elmúlt években egyre többen kerestek meg bennünket. Beszélgető- vagy inkább csendes hallgatótársra vágytak. / 68 esetben./

Folytattuk a 2000. nyarán megkezdett **lakótelepi preventív gyermekvédelmi programunkat**, kortárs segítőkkel. Ehhez a T. Bizottságtól és a „Jóléti Alapítványtól” is kaptunk támogatást. Ennek keretében együttműködtünk a „Gyermekjóléti Szolgálattal” és számíthattunk a rendőrség segítségére is.

**Börtönmissziós tevékenységünk** a fogvatartottakkal folytatott heti beszélgetésekben, szükség szerint egyéb támogató segítségnyújtásban fejeződött ki. /rokonok felkutatása, velük való kapcsolatfelvétel elősegítése, szabadulás utáni lehetőségek keresése, stb/ Az elmúlt évben is megtartottuk a „börtönkarácsony”t közel 50 elítéltnek. A máltai ifjúsági csoport tagjai zenés műsora után szerény karácsonyi ajándékot is osztottunk.

A **mozgássérült fiataljainkat** sikerült elvinni nyáron a falumúzeumba egy őrvidékházas rendezvényre és karácsony előtt pedig egy beszélgetős, falatozós ünnepi délutánra hívtuk meg őket.

A **Vasi Diák Közösségi Szolgálat önkéntes középiskolásai** rendszeresen részt vettek a programjainkon. Nyáron a lakótelepi munkában, karácsony előtt a gyűjtésben, osztásban és a jótékonysági estünkből is kivették s részüket.

**A Markusovszky Kórház Csecsemő és Gyermekosztályára** – külön írásbeli megállapodás alapján- hetente egyszer néhány önkéntes fiatal bejárt a gyermekekkel beszélgetni, mesélni, velük játszani.

2016.ban ünnepelte 25 éves megalakulását a szombathelyi máltai csoport. Ebből az alkalomból **jubileumi jótékonysági estet** szerveztünk, ahol a korábbi és jelen önkéntesek gyermekei adtak –lelket vidító műsort. A befolyt adományt a kárpátaljai magyarok javára jutattuk el. Munkánk elismeréseként Vas Megye Közgyűlésétől elismerő oklevelet kaptunk.

Ezúton köszönjük még egyszer **Szombathely Város Önkormányzatának** a jubileumi- jótékonysági est megrendezéséhez nyújtott nagylelkű hozzájárulását.

Természetbeni támogatóink évek óta a **Mesebolt Bábszínház és a Nagy**  **Lajos Gimnázium**. 2016.ban bővült a kör: **Márkus Árpád a Jeruzsálemi Szent János Független Lovagrend ispotályosával**.

Szombathely, 2017. február 17.

 tisztelettel:

 dr. Asbóth Mária csoportvezető sk.